A. Belousovová, podpredsedníčka NR SR: (2010-03-10):
Takže dovoľte mi, aby som sa upokojila, bez emócií, veľmi slušne sa vyjadrila k tej diskusii. Emócie som prejavila v závere reakcie pána Horvátha a vôbec už aj pri celom jeho návrhu. Chcela by som v úvode veľmi poďakovať všetkým, ktorí v diskusii vystúpili. Zvlášť by som chcela poďakovať neprítomnému pánovi poslancovi Mikloškovi, pretože jeho vystúpenie mi dovolilo uviesť argumenty, v ktorých naozaj sa môžeme politicky sporiť. Nebudem komentovať vystúpenie pána Slafkovského, lebo bolo také ako celá politika SDKÚ, vlastne o ničom konkrétnom. Chcem úprimne poďakovať za podporu tohto návrhu pani poslankyni Tóthovej aj pánovi poslancovi Rafajovi. Chcem sa vyjadriť k vystúpeniu pána poslanca Horvátha nielen preto, že predložil pozmeňujúci návrh neočakávane, ale že je aj predsedom zahraničného výboru. Po prvé poviem, že nechápem váš postup, keď bolo to prerokované včera na výbore a potom  tento bod, dobre viete, som navrhla ja do programu. Nepovažovali ste za potrebné sa so mnou ani poradiť ako s predkladateľkou. A potom ja neviem už v rámci tej politiky Smeru vy si osvojujete patent na rozum a svoju aroganciu už naozaj aj po vašom vystúpení reakcie vo faktických, hovorím, preháňate. Poznajte medze. (Potlesk.) A teraz konkrétne k vášmu návrhu. Váš návrh je, pán poslanec, by som povedala, summa summarum o ničom. Je to absolútna, absolútna vata. Je o ničom, pretože vám z tej preambulky, z toho úvodu vypadlo veľmi vážne, na čo vás chcem ako poslanca Smeru upozorniť. Všetko ostatné ste opísali odo mňa, vypadlo vám to, čo tam SNS-ka veľmi jasne špecifikuje, „obraňujúc dobré meno a národno-štátne záujmy Slovenskej republiky“. Vám to vadí, že dávame toto vyhlásenie ako svojprávny parlament, „obraňujúc dobré meno a národno-štátne záujmy Slovenskej republiky“? To vám vypadlo. Slovenská národná strana trvá na tom, aby tam toto bolo. Ďalej. Vy ste tu, napr. tiež ma inšpirovalo to posledné, čo veľmi správne kritizoval vo faktickej aj pán poslanec Švidroň, vyzvali predstaviteľov demokratickej spoločnosti, verejného života, médiá a verejnosti v oboch krajinách, aby neposkytovali priestor na šírenie, propagáciu a podporu xenofóbnych, rasistických a nenávistných ideológií. Preboha živého, zasa si sypeme popol na hlavu aj za to, za čo nemôžeme? Vy mi pripomínate týmto, že odsudzujete po prvé médiá, že o tom písali, aj to zaznelo vo vašom vystúpení. Alebo že veď prečo mu dali priestor a tak ďalej, sa to objavilo. Ale ja budem parafrázovať jedno známe dielo: „Nevidím zlo, nepočujem zlo.“ A čo si myslíte, že keď ako malé decko sa schovám pod perinu, zažmúrim oči, že ten strašiak ujde, že on neexistuje? Čo si myslíte? Potom mi pripomínate pštrosa. Pštros má takú reakciu, že zaryje hlavu do piesku. Ale, vážený pán poslanec, zadok mu trčí. A do toho ho niekto nakope, a to poriadne. Takže si dávajte pozor. A potom ste si vlastne odporovali tým, čo ste uviedli. Ja len spomeniem vraždy Cigánov. No to sa deje aj na Slovensku? Čo sa my pcháme do jedného mecha? Slovensko je krajina, kde je idyla, pokoj, bez jedného zaplateného šialenca, ktorého už dávno ministerstvo vnútra malo zlikvidovať. A v Maďarsku vraždia Cigánov? Útočia na našu ambasádu. Čo sa my s nimi staviame do šíku, čo sa s nimi delíme o extrémizmus? Slovenská národná strana v tom svojom stanovisku hovorí veľmi jednoznačne, o čom je, za čo je, proti komu je. Chcem vás ešte opraviť. Vaše vyhlásenie nielenže je vágne, ale je mimo bodu programu, pretože ste ho nazvali Vyhlásenie Národnej rady SR k prejavom neznášanlivosti. Ale ja som žiadala a parlament schválil zaradiť bod, ktorým je stanovisko k výrokom poslanca Európskeho parlamentu Csanáda Szegediho za stranu Jobbik. Čiže nebojme sa hovoriť konkrétne, o čom, prečo a za čo to je. Potom ste začali rozprávať o základnej zmluve. To nie je bod o základnej zmluve. My sme to vybavili tým, že základná zmluva sa nedodržuje. Tak prečo my zdôrazňujeme jej osobitný význam? Veď povedzme otvorene, apelujme my na jej dodržiavanie, my máme právo apelovať na to, aby ju dodržiavali, keď ju Maďari podpísali. A takisto maďarská politika, si uvedomte, už má dve tváre. Vy ste hovorili o rokovaní výborov. Ja som sa úprimne smiala, keď som pozerala to rokovanie výborov vtedy pamätné, myslím, že sa tam preslávil pán poslanec Urbáni, sa tam objímal s kolegom a deklarovali pred kamerami, že my sa máme radi a neviem čo. Majte sa radi, nikto vám nebráni. Otočili sa na opätku z výboru a nič z toho nebola pravda. Sám ste spomínali jazykový fond, pamätnú tabuľu Kollára. Čo tam potom, v Budapešti že Kollár nebude mať tabuľu? Ani puch a prach slovenský nebude o chvíľu v Maďarsku. To je maďarská politika. A čo je ešte aj horšie. Našou vlastnou vinou sa musíme s predsedom Slovenskej národnej strany liepať po streche matičného domu v Komárne, keď chceme niečo položiť k pomníku Cyrila a Metoda. Prečo ste vtedy nepodporili novelu zákona o obecnom zriadení so svojimi kolegami, aj s niektorými z HZDS, aby sme sa nemuseli šplhať po strechách? Z nás robili šašov. Ale pochopte, smiešni sme my, Slováci, keď sa naozaj liepame vo vlastnom štáte niekde po strechách, aby sme vzdali hold. Keby sme sa chceli pokloniť svätému Štefanovi, ideme po celkom širokom trotoári. Veď nastavme si konečne zrkadlo. A k tomu, čo ste hovorili o konzultáciách na politickej úrovni a tak ďalej. Oni vám toho narozprávajú toľko, že jedna hlava vám na to stačiť nebude. Im je to úplne jedno. A vôbec je úplne jedno, či je v Maďarsku vo vláde alebo pri moci socialista či pravičiar. V podstate treba povedať otvorene pravdu. V Maďarsku, pozorujeme, či je tam pravičiar či ľavičiar, je oficiálna politika politika šovinizmu a útokov proti tomu, koho cítia slabosť. Teraz cítia slabosť voči Slovensku. Tak si dovoľujú. A preto my sme povedali, že jednoznačne hovorme o tom, že extrémizmus pochoduje cez naše krajiny. A spoločnými silami tlmme zdroje extrémizmu. Ako my môžeme v Maďarsku tlmiť zdroje extrémizmu? Čo tam pôjdeme robiť gardy, ktoré budú ochraňovať Cigánov, aby ich nevraždili? My sme jednoznačne v našom vyhlásení, ktoré som predložila, dali najavo, že Maďarsko je ten vinník. Ja považujem aj pri stretnutí premiérov za chybu, že sa tam tiež dostal podobne vágny bod, ktorý ste tu skoro opísali, o tlmení extrémizmu v oboch krajinách. Ani vtedy sme to nemali dopustiť. My žiadny extrémizmus nemáme. Maďarsko ho má. Už dávno sa tým mala zaoberať Európska únia. A hovoríte, že oni si ho nevšímajú, no Európska únia si nevšíma ani porušovanie medzinárodného práva pri Kosove, že vznikol štát, ktorý je mimo medzinárodného práva, Európska únia si všíma to, čo si chce všímať, to, čo jednoducho vyhovuje mocným. Takže táto osoba nieže nie je hodná diskusie. A ako sa vyfarbí FIDESZ? FIDESZ sa už vyfarbil, FIDESZ si založil odnož, Jobbik, otvorme oči, dobré ráno, aby si mohol povedať, že ja nie som extrémista, ja som slušný Orbán, európsky politik a extrémisti sú tí druhí. Veď som povedala vo svojej vstupnej reči: Čo si myslíte, prečo spolupracujú v 100 samosprávach Jobbik a FIDESZ, prečo hovoria ten istý obsah, len inými slovami? Zasa sa zobudíme a bude neskoro. Čiže, prepáčte, vaše vyjadrenie je o ničom. Mne to pripadá ako truc podnik. Je vágne, je úplne mimo. To znamená, že my hovoríme konkrétne. Ešte raz. V prvom odseku mi chýba ochrana národno-štátnych záujmov. Ďalej, v tom áčku, čo ste dali, nie je apel na dodržiavanie zmluvy. Veď my vlastne akoby pán veľkomožný zdôrazňujeme, že máme nejakú zmluvu, ako svojprávny štát, povedzme, apel na dodržiavanie. A takisto to béčko ohodnotila pani Tóthová, že to je nekonkrétne. My hovoríme jasne, proti komu protestujeme. A takisto ja nemôžem súhlasiť s tým D, to je absolútny nezmysel. A práve naopak, ja môžem kritizovať médiá, ale, ešte raz, myslíte, že keď nebudú písať o tom, že sú vraždy, že sa pácha zlo vo svete, že to neexistuje? Len sa zobudíme a bude to pravda. A znovu k tomu, na čo som upozornila vo svojom úvodnom slove. Jobbik nie je Jobbik skaderuka-skadenoha, je to 20 % názorov Maďarov, plus 60 % FIDESZ rovná sa 80 %. Preto my hovoríme o de facto 80 % názorov Maďarov. A k tomu je povinná Národná rada sa vyjadriť. To, že tu nie je opozícia, ma absolútne neprekvapuje, však poškodzovali národno-štátne záujmy, keď rozpredali všetky strategické podniky. Ale my by sme v koalícii, si dovolím povedať, nemali robiť truc podniky a nemali robiť nejaké vyhlásenia k tomu, čo my sme zaradili do programu, čo má podporu, čo malo podporu zasa aj na tých koaličných stretnutiach, dovolím si odvolať sa na to. Takže možno už ani to neplatí. Ale ja ani naši poslanci za toto vaše vyhlásenie hlasovať nebudeme. Jednoducho mali ste si navrhnúť zaradiť bod do programu. Toto naše je trefné, je to adresné. To vaše vyhlásenie je o ničom. Ďakujem. (Potlesk.)